**Indholdsfortegnelse**

**Del 1: Pædogisk målsætning, værdier og hverdagsrytme**

1: Velkommen! s.1

2: Pædagogisk målsætning s.2

3: Medarbejdernes rolle s.2

4: Forældrefællesskab og – engagement s.3

5: Dagligdag i Lillemyr – genkendelighed i hverdagen s.3

6: Højtider og traditioner s.4

**Del 2: Fakta om Lillemyr.**

7: Fakta om Lillemyr s.5

7.1: Lillemyrs adresse s.5

7.2: Lillemyrs åbningstider s.5

7.3: Lukkedage s.5

7.4: Normering s.5

7.5: Integreret institution s.5

7.6 Leje af Lillemyr s.5

8: Bestyrelsen s.5

9: Forældreudvalg s.6

10: Børnehavens økonomi s.6

11: Indmeldelse og udmeldelse af Lillemyr s.6

12: Personalegruppen s.6

**Del 3: Værd at vide, når barnet starter i Lillemyr.**

13: Værd at vide, når barnet starter i Lillemyr s.7

13.1: Opstart i Lillemyr s.7

13.2: Mad og måltider s.7

13.3: Tøj – skiftetøj og garderobe s.8

13.4: Aflevering og afhentning s.8

14: Kommunikation mellem jer og personalet s.9

14.1: Hver morgen s.9

14.2: Forældremøder/konsulation s.9

14.3: Samtaler s.9

14.4: Meddelelsesklemme s.9

14.5: Billeder på kasserne s.9

14.6: Årsmøde s.9

15: Oprydning s.9

16: Middagslur – barnevogne s.10

17: Renlighed og toiletbesøg s.10

18: Fødselsdage s.10

19: Rygning s.11

20. Mobiltelefoner og foto s.11

21: Legetøj s.11

22: Hvis barnet kommer til skade s.11

23: Fravær fra Lillemyr s.12

23.1: Sygdom s.12

24: Ferie s.12

25: Samtykke til kørsel med privatbiler og opslag på Facebook s.13

26: Parkering s.13

27: Telefonliste s.13

28: Vaccination s.13

**1: Velkommen!**

Dit barn skal nu til at starte i Naturbørnehaven Lillemyr. Det er en stor og afgørende begivenhed i barnets liv, og det er vigtigt, at vi hjælper barnet til at få en god oplevelse i børnehaven. Dette skal gøres blandt andet ved, at I kender til de praktiske forhold omkring børnehaven, og ved, at I som forældre samarbejder med børnehavens pædagogiske medarbejdere.

Naturbørnehaven Lillemyr adskiller sig fra andre børnehaver på tre vigtige punkter.

1. Børnehaven er privat, dvs. børnehaven er helt igennem forældrenes ansvar.

2. Børnehaven er en naturbørnehave, dvs. at børnene - afhængigt af alder - opholder sig meget udendørs.

3. Børnehaven er en integreret institution, så der er en stor aldersspredning, og dermed mange hensyn at tage.

Det er vigtigt på forhånd at gøre sig klart, hvad disse ting betyder for barnets og jeres hverdag med børnehaven. I det følgende kan I læse om børnehaven, og de ting, som det er værd at vide, når jeres barn skal starte i Lillemyr. Vi håber, at dette materiale kan være et nyttigt redskab for jer både nu og senere i barnets Lillemyr tilværelse.

Folderen vil løbende blive revideret i takt med, at børnehaven udvikler sig. Skulle du have kommentarer, f.eks. forslag til andre nyttige oplysninger, hører vi meget gerne disse.

Velkommen til Lillemyr. Vi håber, at både I og jeres barn vil føle sig godt tilpas og få nogle rigtig gode år her.

, Forperson for bestyrelsen

**2: Pædagogisk målsætning**

*Formålet er at skabe en god barnetilværelse, med plads og tid til ro, fordybelse og udvikling på barnets præmisser.*

Det betyder at

* I Lillemyr skal der være plads til forskellighed. Mennesket er udstyret med mange forskellige ressourcer, og der skal være plads til alle. Vi skal blive gode til at bruge hinandens ressourcer positivt.
* Alle skal føle sig nødvendige i børnehaven, - en god følelse af at høre til, og være savnet, når man er væk.
* Det er vigtigt at børnene lærer at færdes ude på en fornuftig måde, - lærer at kende forskel på en tidsel og en brændenælde, - altså lærer at være nysgerrig på naturen. Vi skal være meget ude; det er godt for helbredet og så er der dejligt højt til loftet. Der er plads til alle, og man kan få lov til at udfolde sig, uden at genere hinanden.
* Det er vigtigt, at børnene lærer at bruge deres fantasi – også uden legetøj. Der skal være tid og plads til den frie leg uden alt for mange afbrydelser, og der skal være tid til ro og fordybelse for barnet.
* Vi anser begreber som tryghed, trivsel, udvikling, genkendelighed og mangfoldighed som vigtige elementer i vores hverdag, og læringen skal forgå gennem leg. Vi skal hver dag komme til det kendte Lillemyr, og samtidig gå hjem herfra med nogle gode oplevelser.

I Lillemyr skal børnene lære mange ting, f.eks.

- at kunne lytte

- at blive glade for sig selv
- at tage hensyn og være gode kammerater

- at bruge og tage vare på naturen og miljøet
- at være nysgerrige og videbegærlige

- at lege med forskellige børn
- at blive kreative

- at turde røre/smage/sanse…

- at bruge sin krop

- at kunne sige til og fra

Det er endvidere meget vigtigt, at børnene bliver selvhjulpne. En god læresætning, som vi arbejder ud fra er: Børn skal selv, hvad de kan selv! Det skal vi støtte dem i.

Det hele kommer ikke på en gang, men sker i takt med børnenes individuelle udviklingstrin. Det kan også kun lade sig gøre, hvis der finder et samarbejde sted mellem Lillemyrs medarbejdere og forældrene. Man hjælper barnet til at få en god tid i Lillemyr, hvis man samtidig støtter op om disse ting på hjemmefronten.

**3: Medarbejdernes rolle**

Lillemyrs personale har alle forskellige evner og styrker, som de benytter i arbejdet med børnene. Alle medarbejdere skal agere med respekt overfor børn, forældre, kollegaer, natur og miljø.

Vi bruger tiden sammen med børnene til forskellige aktiviteter afhængigt af årstiderne. Vi bruger tiden sammen med børnene, hvilket giver mulighed for at se, hvordan det enkelte barn/børnegruppen har det. Børnehavebarnet har ikke altid brug for, at vi blander os i deres gøremål eller løser konflikter for dem. De har brug for, at vi er til stede, at voksne lytter til dem, og at vi giver dem hjælp, ud fra det enkelte barns behov.

Ud over den daglige dialog mellem medarbejderne, afholdes personalemøder en gang om måneden. På personalemøder drøftes dels hverdagen og rutinerne, dels gennemgår personalet her hvert enkelt barns trivsel og udvikling. Derved sikrer vi, at der hele tiden er bredt kendskab til alle børns situation i personalegruppen, og at der løbende tages stilling til, hvilken indsats der er brug for I forhold til det enkelte barn. På personalemøderne evaluerer personalet endvidere den pædagogiske indsats I forhold til børnehavens læreplaner.

*Du kan se billeder og navne på hver enkelt medarbejder i entreen og på hjemmesiden. Vi håber dette kan gøre det lidt lettere at genkende hver enkel i starten, hvor der er mange nye ansigter at forholde sig til.*

**4: Forældrefællesskab og – engagement**

Fællesskab er en kerneværdi i Lillemyr. Det tilstræbes, at både børn og forældre føler sig som en del af et fællesskab. For at alle forældre kan føle et fælles ansvar for børnehaven, er det vigtigt at forældrene kender hinanden godt. Derfor holder vi i løbet af året nogle arrangementer for forældrene. Det styrker fællesskabet, og giver os gode oplevelser med hinanden. Nogle af disse arrangementer er rent sociale, mens andre har flere formål: at hygge sig sammen og samtidig få ordnet nogle praktiske ting i børnehaven.

Det er en fælles holdning i Lillemyr, at alle forældre skal føle at forældredeltagelse og -indflydelse er en helt naturlig del af at have sit barn i Lillemyr. Derfor er det Lillemyrs politik, at alle børn i børnehaven er repræsenteret ved mindst én af deres forældre i mindst ét udvalg, der eksisterer i Lillemyr. Når nye børn optages i Lillemyr forventes det derfor, at mindst en af forældrene samtidig melder sig ind i et udvalg, dette sker oftest ved 3 måneders samtalen.

Se under **forældreudvalg,** hvordan I gør.

Forældredeltagelse er ligeledes mulig indenfor børnehavens åbningstid. Forældre har mulighed for at sætte sig ned og evt. tage en kop kaffe i forbindelse med aflevering og afhentning.

Samtidig er Lillemyr meget afhængig af forældrenes engagement og ansvarsfølelse for fortsat at kunne eksistere og videreudvikles. Det forventes, at I som forældre har lyst til at deltage i Lillemyrs liv, også udenfor åbningstid, f.eks. vores arbejdsdage 2 gange årligt; at I slår græsset en gang i sommerhalvåret, kommer til forældremøder, forældresamtaler og sammenkomster.

**5: Dagligdag i Lillemyr – genkendelighed i hverdagen**

Vi synes, det er vigtigt, at livet i Lillemyr er overskueligt for barnet. Barnet skal udvikle “et indre ur”, så de hver dag kan genkende dagsrytmen. Derfor er der visse faste holdepunkter, dvs. at de samme ting sker hver dag.

Kl. 6.20 Lillemyr åbner, og de første børn ankommer.

Indtil kl. 7.30 er der morgenmad (havregryn, havregrød og müsli)

Kl. 9 afholdes rundkreds. **Det er vigtigt at respektere rundkredsen som børnenes samlingspunkt. Derfor afleveres børnene helst i god tid, så de er klar til kl. 9.00** Afbryd ikke rundkredsen! Kom i stedet for kl.9.30. Der synges, læres remser eller leges fingerlege. Hvis et barn har fødselsdag fejres det i rundkredsen.

Kl. 9.30 spiser alle børnene formiddagsmad (rugbrød og frugt). Herefter starter børnene forskellige aktiviteter, forskellige steder i eller udenfor børnehavens område. Det er fra kl 9.30-12 at vi er gruppe opdelt.

Kl. 11.30 spiser vi frokost. Tirsdag og torsdag er der varm mad, de andre dage er det rugbrød og grønt. Måske laves mad på bål. Efter frokost sover nogle børn til middag, mens andre leger.

Kl. 14.00 spises eftermiddagsmad (rugbrød og frugt). Derefter leger børnene. Sovebørn spiser afhængig af hvornår de står op.

Kl. ca. 15,45 tilbydes der rester, frugt

Kl. 17.00 Lillemyr lukker.

**6: Højtider og traditioner**

Ud over dagligdagens faste rutiner, holder vi fast i årlige traditioner som hver især bliver annonceret i god tid på vores tavle i entreen. Datoerne kan du på forhånd se i årskalenderen. Derudover har fx skovbørnene en tradition med at tage til gymnastik hver mandag i vinterhalvåret.

Fastelavn

Der afholdes hvert år fastelavn fredag før fastelavnsmandag. Børn og voksne må komme udklædte og slår katten af tønden og spiser fastelavnsboller. Forældre er meget velkomne til at deltage.

Arbejdsdage

Forår og efterår (gerne april og september) arrangeres der en weekenddag, hvor alle møder op – store som små. Vi når en masse praktisk og skaber rammerne for vores børn. Der vil være mad og børnene leger i vante omgivelser eller hjælper til. Hver familie er forpligtet til at deltage med minimum 1 voksen, men hvis man er forhindret, får man efterfølgende en praktisk opgave, der skal udføres inden et givent tidspunkt.

Årsmøde

Hvert år afholdes der årsmøde i foråret i overensstemmelse med vedtægterne. Årsmødet ligger som starten på kolonien.

Koloni

I Lillemyr holder vi en årlig koloni, på et lejrsted i området. Kolonien er der hvor årsmødet bliver afholdt. Kolonien er også et rigtig godt sted at lære de andre forældre at kende. Kolonien starter med middagsmad lørdag, hvor der er mulighed for at være indtil søndag formiddag. Man kan både overnatte på lejrstedet eller derhjemme.

Forældremødet

Ligger en hverdagsaften i november fra 19-21. Her vil personalet fortælle lidt om hvad de har fokus på, for øjeblikket. Der vil nogle år, også blive inviteret en udefra, som vil tage et konkret emne op.

Lillemyrs fødselsdag

Lillemyrs fødselsdag d. 1. september fejres hvert år med et eftermiddagsarrangement for hele familien. Familierne har en gave med til Lillemyr - det må gerne være genbrug. Derefter er der kaffe og kage og tid til at snakke og lege.

Jul

Julemåneden er fyldt med traditioner, og det gælder også i Lillemyr. I hele december stilles en tallerken med risengrød frem til nissen. Næste morgen ser børnene efter, om nissen har spist af grøden, og om han muligvis har kvitteret med en gave til børnehaven. Det har han som regel! Forældrene sørger for hemmeligt at snige en gave ind til personalet uden børnene ser det. I rundkredsen synges julesange – både gamle og nye og der tales om julen.

Hos Rødderne og Skovbørnene får børnene en nisse med hjem på besøg på skift i december måned. Nissen har en bog med, hvor barn og familie kan skrive lidt om, hvad nissen har oplevet. Historien læses op i rundkredsen næste dag, hvorefter nissen kommer med et nyt barn hjem på besøg.

Nogle dage før jul tager hele børnehaven med bus til børnegudstjeneste i Sct. Bodils Kirke.

Bedsteforældredag

Denne hyggelige dag arrangeres af personalegruppen.

Der ud over kan der komme andre arrangementer, som fastlægges år for år. Så generelt: Hold øje med årsplanen som i får udleveret i starten af året. Og ellers vil det blive annonceret på tavlen, så husk at hold øje med den.

**DEL 2**

**7: Fakta om Lillemyr**

**7.1 Lillemyrs adresse**

Naturbørnehaven Lillemyr

Kannikegårdsvej 17

3730 Nexø

Web: [www.lillemyr.dk](http://www.lillemyr.dk). Medlemssidens login er: brugernavn: info@lillemyr.dk. Kodeord: farmorbarn

E – Mail: lillemyr@c.dk

Telefon: 56 48 98 28

Da børnene opholder sig meget ude, kan det af og til være svært at træffe nogen på telefonen, specielt i tidsrummet kl. 9.00 – 11.30.

**7.2 Lillemyrs åbningstider**

Mandag til fredag kl. 6.20 – 17.00

**7.3 Lukket**

Lillemyr holder altid lukket på følgende dage:

* alle lørdage, søndag og helligdage,
* onsdag før påske (personalet afholder pædagogisk dag)
* fredag efter Kristi Himmelfartsdag
* alle hverdage mellem jul og nytår.

**7.4 Normering**

Lillemyr er godkendt til maksimalt 44 børn, hvoraf der er 15 vuggestuebørn og 29 børnehavebørn.

**7.5 Integreret institution**

Børnehaven optager børn i alderen ½ til 6 år. Institutionen er altså integreret, og der er ingen skarp opdeling mellem vuggestue og børnehavebørnene. Vi forsøger at skabe en følelse af helhed, men samtidig tage hensyn til det enkelte barns udviklingstrin. Derfor er alle børnene sammen på nogle tidspunkter af dagen, mens de er delt op i 3 grupper på andre tidspunkter af dagen. De mindste er Spirerne, de mellemste Rødderne, og de største børn er Skovbørnene.

Hele personalet har ansvar for alle børnene, dog vil den enkelte medarbejder være særligt tilknyttet en af de tre grupper.

**7.6 Leje af Lillemyr**

Hvis man har et barn der går i Lillemyr, har man mulighed for at leje Lillemyr. Retningslinjerne+Nøgle+betaling+rengøring

**8: Bestyrelsen**

Lillemyr er en privat selvejende institution og drives af en bestyrelse bestående af 5 forældre til børn i Lillemyr. Bestyrelsen har det overordnende ansvar for Lillemyrs økonomi og administrativt arbejde.

Den aktuelle sammensætning af bestyrelsen kan ses på hjemmesiden og i vores garderobe.

Hvert bestyrelsesmedlem sidder i 2 år, og vælges af de forældre, der har børn i Lillemyr. 2 eller 3 medlemmer af bestyrelsen er på valg hvert år. Dertil vælges hvert år en suppleant, som indgår i bestyrelsen ved varigt forfald.

Der afholdes bestyrelsesmøder månedligt på nær i sommerferien og til jul.

Hvis der er noget man gerne vil have drøftet på et bestyrelsesmøde, er man meget velkommen til at gå til bestyrelsen med det. Hvis der er noget som er svært at gå til personalet med, kan man gå til bestyrelsen med det. Det skal dog siges at bestyrelsen ikke drøfter specifikke børn/sager, men drøfter en overordret problemstilling. Og bestyrelsen henstiller til at man altid først går til personalet.

**9: Forældreudvalg**

Alle forældrepar er repræsenteret ved mindst én person i et udvalg. Ved den første gang sker dette ved 3 måneders samtalen. Derefter sker dette i forbindelse med årsmødet.

De eksisterende udvalg bliver udleveret efter årsmødet. Formanden for hvert udvalg (den øverste på listen) får nr på de andre medlemmer, og ansvaret for at indkalde til det første møde. Hvis denne bliver væk, kan den fås nede i Lillemyr

Alle udvalg vælger en formand, der har til opgave at indkalde til møder. *Formanden står øverst på udvalgets medlemsliste*.

Udvalgene er selvstyrende, men hvis der er en økonomisk eller pædagogisk ændring, så skal bestyrelsen og ledelsen inddrages. Det forventes at udvalget afholder de møder der er behov for. Dog kan bestyrelsen bede udvalgets formand indkalde til et møde, hvis det er nødvendigt at tage stilling til en bestemt sag.

Udvalgene revideres hvert år ved årsmødet, hvor hvert udvalg er ansvarlige for at fortælle om årets aktiviteter. Udvalgene ændres fra år til år. Husk at skrive jer på de nye lister hvert år.

**10: Lillemyrs økonomi**

Børnehaven har to indtægtskilder: et fast tilskud pr. barn fra Bornholms Regionskommune, samt en betaling fra forældrene.

Kommunen yder hel- eller delvis økonomisk friplads, samt søskenderabat på forældrebetalingen efter samme regler, som hvis barnet var indskrevet i en kommunal institution. Søskenderabatten sker automatisk, hvorimod økonomisk friplads søges gennem kommunen.

Der er forskel på forældrebetalingen til vuggestuebørn og børnehavebørn. Taksten fra vuggestue- til børnehavetakst ændres d. 1 efter den måned barnet er fylder tre år.

Den aktuelle prisliste er bagerst i denne folder og på hjemmesiden.

Betalingen sker via indbetalingskort, hvor der kan ske tilmelding til betalingsservice. Vi opfordrer alle til, at tilmelde betalingsservice. Ved 3 måneders restance, er bestyrelsen nødsaget til at give pladsen til et andet barn. Betalingen sker forud.

**11: Indmeldelse og udmeldelse af Lillemyr**

Indmeldelse sker ved henvendelse til Lillemyr. Der udfyldes en blanket med barnets og familiens data. Indmeldelse kan ske fra dag til dag.

Lillemyr optager børn i den rækkefølge børnene er opskrevet, dog således at der gives fortrinsret til søskende af nuværende eller tidligere børn i Lillemyr. Der kan i nogle tilfælde afviges fra ventelistens rækkefølge, såfremt der alternativt vil forekomme en uhensigtsmæssig skæv køns- og/eller aldersfordeling.

Udmeldelse sker ligeledes til Lillemyrs leder. Der er 1 måneds opsigelse. En udmeldelse kan ske til enten d. 1. eller d. 15. i en måned.

**12: Personalegruppen**

Personalegruppen består af pædagoger, pædagogiske assistenter og pædagogmedhjælpere. Den aktuelle

sammensætning kan ses på hjemmesiden og i vores garderobe.

Vi har løbende studerende fra pædagogseminariet, samt skole og erhvervs praktikanter.

**DEL 3**

**13: Værd at vide, når barnet starter i Lillemyr**

Da aldersspredningen i Lillemyr er stor, vil der også være stor forskel på, hvilke behov I og jeres barn har, og hvilke oplysninger I har brug for at få. For de helt små børn vil dagligdagen i højere grad præges af deres individuelle rytme end for de store børn. **Ikke alt det efterfølgende vil derfor gælde for jer, og måske har I yderligere spørgsmål. Tal med medarbejderne om det!**

**13.1 Opstart i Lillemyr**

Hvad enten barnet kommer fra dagplejen eller direkte fra pasning hjemme, er det et stort skift at skulle begynde i Lillemyr. I starten vil der være en voksen, der er særligt ansvarlig for indkøringen af jeres barn, og sørger for, at I får en blid start.

Spirerne (vuggestuen):

Den første dag bedes I aflevere et skema om barnets rytme og vaner, som I modtager på forhånd. Denne seddel kan hjælpe medarbejderne i Lillemyr til at gøre det rigtige i forhold til jeres barn.

Fælles for alle nye børn:

Medarbejderne forventer et tæt samarbejde med jer som forældre, specielt i barnets første tid i Lillemyr. Blandt andet forventes det, at I, i den første tid kan være i børnehaven sammen med barnet i det omfang I og medarbejdere i fællesskab finder det hensigtsmæssigt, alt fra et par dage til et par uger. I er også velkomne til at besøge børnehaven med jeres barn en eller flere gange inden opstartsdagen, så barnet kan vænne sig lidt til stedet.

Det er vigtigt, at Lillemyr og hjem har en tæt kontakt i starten, og at I fortæller i børnehaven, hvis der er uoverensstemmelser eller usikkerhed. I er naturligvis velkomne til at stille spørgsmål til personalet om deres måde at tackle tingene på. Der vil blive tilbudt jer en samtale når barnet har gået i Lillemyr i ca 3 måneder. Hvis der er behov for samtale/samtaler senere, vil dette sagtens kunne arrangeres.

Efter I er startet vil I blive kontaktet af en fra bestyrelsen. I kan altid snakke med denne forælder, hvis I har spørgsmål, eller hvis I føler tvivl om noget.

**13.2 Mad og måltider**

Børnene skal ikke have madpakke med, men får alle deres måltider, inkl. frugt og grønt, i Lillemyr. Børnene spiser som udgangspunkt deres måltider sammen. Da vi skal spise sammen flere gange dagligt, er det nødvendigt, at vi ligger vægt på ganske almindelig bordskik. Tirsdag og Torsdag er der varm mad til middag kl 11.30

Maden i Lillemyr er varieret, sund og overvejende økologisk og dansk. Læs mere om Lillemyrs madpolitik på [www.lillemyr.dk](http://www.lillemyr.dk) .

**13.3 Tøj – skiftetøj og garderobe**

Det er et krav fra børnehavens side, at børnene har det fornødne tøj, således at de kan færdes ude og være forsvarligt påklædt. Hvad der er passende påklædning vil naturligvis være afhængigt af børnenes alder. Børnene er ude hver dag. Derfor skal der investeres i gode støvler og flyverdragter. Tal med medarbejderne om hvad det har brug for.

*Garderoben*: Når man er meget ude, er det vigtigt, at der i børnenes garderober er tøj til al slags vejr. *Regntøj og gummistøvler, og en ekstra varm trøje* skal altid findes i garderoben – også om sommeren.

*Vintertøj:* Et *termosæt* under flyverdragten eller regntøjet er nødvendigt. Termosættet bruges ligeledes flittigt forår og efterår. Husk vanter/luffer og varme sokker.

*Flyverdragten*: Flyverdragten skal være af vandtæt materiale og med en elastik, der fæstnes under støvlerne og “lukker af” for sne og kulde.

Fra 3 års alderen skal der være to sæt, så de kan være ude både formiddag og eftermiddag uden at skulle i en våd dragt.

HUSK: undgå at vaske flyverdragten mere end højst nødvendigt, da det ødelægger den vigtige imprægnering. Børst og ryst den i stedet. Hvis I bliver nødt til at vaske dragten, eller hvis I bruger en dragt, som er arvet fra et andet barn, så sørg for at imprægnere inden brug.

*Snore i tøj:* Alle snore i barnets tøj skal fjernes på grund af kvælningsfare!

*Fodtøj:* Vinterstøvlerne skal være i 100 % vandtæt materiale og åndbare, uden snørebånd, gerne med velcro. Det er af stor vigtighed, at barnet bevarer fødderne varme og tørre.

Så snart barnet selv kan begynde at tage fodtøj på, kan I hjælpe til at gøre det mere overskueligt for barnet ved at købe sko uden snørebånd og sandaler uden spænder. Det giver barnet en større frihed til at løbe ind og ud, og hjælper de voksne i børnehaven.

Børnene skal have fodtøj der sidder fast på foden. Det er usundt for barnets bløde fod, og for farligt, når de færdes på ujævnt terræn i naturen, hvis det er træsko/croks/klipklapper.

Indesko skal have fast plads i børnehaven.

*Om sommeren:* Skal der forefindes kasket/solhat i barnets kasse, således at vi kan beskytte barnet mod solens stråler. Børnene skal være smurt med solcreme, når de møder om morgenen. Børnehaven har selv solcreme til børnene til smøre dem igen ved middagstid eller efter middagslur.

*Navn i tøjet*: Det er lettest for alle, hvis I skriver navn i alt tøjet i barnets garderobe. Børnehaven garanterer ikke for, at tøj ikke kan blive væk.

*Børnehavens tøj:* Hvis barnet har lånt noget at børnehavens tøj, så husk venligst at aflevere det, så snart det er blevet vasket.

**13.4 Aflevering og afhentning**

Når I bringer og henter jeres børn, SKAL I kontakte personalet, så vi ved, om barnet er i børnehaven.

Aflevering:

I det store fællesrum findes en mødetavle, hvor I skal krydse barnet ind, når det er kommet. Samtidig skrives på, hvornår barnet vil blive afhentet denne dag, og under bemærkninger kan I skrive hvis barnet hentes af en anden end den sædvanlige.

Afhentning:

Når barnet afhentes, slettes krydset ved barnets navn på mødetavlen.

Afhent *aldrig* jeres barn uden at sige farvel til en voksen.

Før I går hjem, husk altid at checke om der er vasketøj. Check om flyverdragt og støvler er tørre. Hvis det ikke er tørt, så sørg for at dragt og vanter er rettet ud, fodtøj sat op, da der er varme i garderoben, som forhåbentlig kan nå at tørre tøjet til dagen efter.

Det er også forældrenes ansvar at rydde op på garderobepladsen, samt checke om der er tilstrækkeligt skiftetøj i barnets garderobe.

**14: Kommunikation mellem forældre, personale og bestyrelsen**

**14.1 Hver morgen**

Det er en stor hjælp for både medarbejdere og jeres barn, hvis I sørger for at tale med personalet om barnet. Gør det til en vane i forbindelse med afleveringen at fortælle, hvis barnet har sovet dårligt, er kommet sent i seng, har været utilpas eller lignende.

**14.2 Forældremøder/samtaler**

Der afholdes forældremøder efter behov dog min. én gang årligt.

Ca. 3 måneder efter jeres barn er startet vil I få tilbudt en forældresamtale. Desuden afholdes én gang årligt forældresamtale for alle børn, i det første kvartal.

For kommende skolebørn vil der være samtale mellem skole, forældre og personalet i Lillemyr omkring skolestarten.

**14.3 Samtaler**

Har i som forældre nogle tanker/bekymringer så del dem med personalet/den ansvarlige for gruppen. Det er altid okay at bede om en samtale, da disse emner sjældent egner sig til en garderobe situation. Og husk: Hvad der sker i Lillemyr, skal vendes med Lillemyr. Gå derfor altid til personalet/bestyrelsen i stedet for at gå direkte til en anden forældre, når det drejer sig om noget der sker i Lillemyr

**14.4 Klemme på kassen**

Hvert barn har en klemme på kassen. Den er til meddelelser og breve. Hvis I har meddelelser til andre forældre, er I også velkomne til at benytte denne. Der udsendes nyhedsbrev månedligt til forældrene med nyt fra leder og personale, som også vil blive hængt på kassen.

**14.5 Billeder på kasserne**

Personalet i Lillemyr tager et billede af barnet og hver af forældrene ved opstarten, og billederne sættes på barnets kasse i garderoben.

**14.6 Årsmøde**
Årsmødet afholdes 1 gange om året i foråret. Her gør bestyrelsen status over det forgangne år. Det er ligeledes her du/I som forældre har mulighed for at komme med spørgsmål, kommentarer og forslag og ad den vej påvirke de overordnede linjer i Lillemyr.

Bestyrelsen vælges på årsmødet.

Det er af stor vigtighed at mindst 1 af forældrene deltager.

**15: Oprydning**

Det er vigtigt, at børnene er med til oprydning både efter sig selv og efter andre. Det er hårdt, hvis oprydningen altid påhviler de sidste børn og voksne hver eftermiddag. Derfor skal der ryddes op efterhånden. Det kræver en stor indsats, og det er en fordel, hvis forældrene hjælper personalet ved at spørge barnet, om der er noget, de skal have ryddet væk, inden de går hjem. Det kan ofte være nok at støtte dem i at rydde op efter sig.

Børnene skal, så vidt det er muligt, selv sørge for at hænge deres tøj op i garderoben. Man smider ikke bare sit tøj og støvler, hvor det bedst passer sig.

Den første fredag i måneden skal garderoben tømmes helt op til en weekend, så der kan blive gjort ekstra rent. Dette er også anledningen til at opdatere kassen. Er der det rigtige tøj i kassen til årstiden? Passer størrelsen? Mm?

**16: Middagssøvn – barnevogne**

Børn i alle aldre skal naturligvis have dækket deres søvnbehov. Så vidt muligt vil de små børn sove ude i barnevogn. Hvis jeres barn skal sove, skal I derfor sørge for, at der er en barnevogn til rådighed, og at denne er fuldt udstyret med madras, dyne, pude, regnslag, myggenet, og *godkendt* barnevognssele. HUSK at skifte betræk indimellem. Hvis barnet er for stort til at sove i barnevogn, men stadig har brug for en middagssøvn, er der i børnehaven et soverum, som de kan sove i, hvor der forefindes madrasser, dyne mm. Skiftningen af sengetøj indenfor sørger personalet for. Hvis barnet sover i barnevogn efter barnets 2 års fødselsdag, skal der gives tilladelse til at bruge sele i barnevognen.

Det er individuelt, hvornår et barn ikke længere har behov for middagssøvnen. Det er personalets holdning, at børn skal sove, så meget, som de har behov for. I enkelte tilfælde vil de måske putte et barn, som normalt ikke sover til middag, hvis de skønner, at der er behov for det. Børnene vil som regel få lov at sove til de vågner af sig selv, men hvis I har problemer med at få barnet i seng om aftenen, må I tale med personalet. Men sover børnene så vækker vi dem ikke før der er gået 1½ time, da børne søvncyklus er på 1½-2 t.

**17: Renlighed og toiletbesøg**

Det er ikke et krav, at børnehavebørn skal være renlige, når de starter i Lillemyr. Når personale og forældre mener, at er det tid til at få barnet renligt, taler man sammen om det. Det er vigtigt, at barnet er modent til at få bleen af.

Børnene går så vidt muligt på toilettet selv, derfor er det vigtigt med tøj, der er nemt at få ned om numsen og op igen. Vi lærer dem også at skylle ud og vaske hænder med sæbe.

**18: Fødselsdage**

Fødselsdagen fejres i rundkredsen. Det er op til jer hvilket traktement, der skal bydes på, men fødselsdagsbarnet vil som regel have et eller andet lækkert med til uddeling til hele børnehaven.

Husk, at det I deler ud, skal kunne spises af både store og små børn. Lidt er også godt og nogle gange bedre. Hvis forældre ikke ønsker deres barn får visse fødevarer – f.eks. sukker, respekteres det selvfølgeligt, og barnet tilbydes et alternativ af børnehaven.

Børnene spiser formiddagsmad umiddelbart efter rundkredsen.

Der er endvidere mulighed for, at invitere rødder eller skovbørn hjem til fødselsdag i åbningstiden. Dog under visse forudsætninger:

1. Det aftales med personalet og hvis det ikke passer ind i tidsplanen, så skal de have mulighed for at takke nej.
2. Hele gruppen (rødder eller skovbørn) inviteres og personalet tilknyttet denne gruppe, tager med.
3. Kørsel planlægges af fødselsdagsbarnets forældre, i samarbejde med personalet. Det er ikke sikkert, at personalet kan stille biler til rådighed.
4. Alle børn skal sidde i godkendt-mærkede autostole, som er alderssvarende. Forældre til et barn, som skal køre med i en bil, hvor chaufføren ikke er fastansat personale, skal underskrive en engangstilladelse. Personalet sørger for underskrifter og eventuelt lån af barnets egen autostol.
5. Der gives ikke gaver, når fødselsdagen holdes i åbningstiden.

**19: Rygning**

Der må ikke ryges på Lillemyrs grund i åbningstiden.

Når der afholdes fester/sammenkomster med børn, må der ryges på parkeringspladsen eller uden for personaleindgangen. Husk at rydde op! Det samme gælder ved fester uden børn.

**20. Mobiltelefoner og Foto**

Når i afleverer og henter jeres barn, så er I i gang med noget af det vigtigste den dag. Derfor henstiller vi til at mobiltelefonen bliver i lommen eller i bilen, indtil at i har sagt ordentligt hej, har du haft en god dag til jeres barn.

Foto der er taget i Lillemyr skal ikke lægges op på nogle sociale medier. Der er børn i Lillemyr, hvor vi ikke har tilladelse til at lægge billeder af dem op på sociale medier. Derfor må i som forældre godt tage billeder af jeres børn i Lillemyr, men de skal ikke lægges op, fordi der kan være andre i baggrunden der ikke må komme op.

Som institution er det blevet besluttet at vi ikke lægger billeder af børn op på sociale medier.

**21: Legetøj**

I børnehaven har vi valgt at have lidt og enkelt legetøj, bl.a. for at styrke børnenes fantasi og opfindsomhed.

Brugt legetøj må meget gerne tilbydes Lillemyr, men det er personalets afgørelse, hvad som bruges. Mest relevant er trælegetøj, bøger, puslespil, legetøj uden batteri, udklædningstøj og udendørs legetøj.

Vi beder jer om ikke at medbringe privat legetøj i Lillemyr. Det skaber ofte konflikter mellem børnene. Sovedyr/sutteklude mm må meget gerne medbringes.

Hårpynt og deslige frabedes af hensyn til de yngste børn.

**22: Hvis barnet kommer til skade**

Skadestuebesøg

Hvis jeres barn kommer til skade i børnehaven, og vi vurderer, at det kræver hurtigt lægebesøg, vil vi tage med barnet i taxa, Falck eller privat bil. I vil blive kontaktet med besked om hændelsesforløbet og om at møde os hos læge eller på skadestue.

***Børnene er IKKE dækket af en ulykkesforsikring i Lillemyr. Det er forældrenes ansvar at sørge for, at børnene er forsikrede gennem forældrenes egen forsikring.***

Tandlægebesøg

Kommer barnet til skade med sine tænder, og vi vurderer, at det skal behandles, tager vi til skoletandplejen eller skadestuen. Vi kontakter jer omgående.

**23: Fravær fra Lillemyr**

Fravær skal meddeles børnehaven inden kl. 9.00, så de andre børn og voksne ikke venter forgæves.

**23.1 Sygdom**

Ved børnesygdom i hjemmet, skal børnehaven underrettes. Hvis barnet bliver sygt i børnehaven, vil vi kontakte jer, og bede jer hente barnet. Vi følger retningslinjer fra sundhedsvæsnet, når vi vurderer, om et barn er sygt.

Børnehaven modtager ikke syge børn, og barnet skal kunne opholde sig udendørs, og være med i dagens aktiviteter.

Der er nok mange af os, som kan blive fristet til at sende vores børn tilbage i Lillemyr lidt tidligere end vi burde. Det er en rigtig dårlig ide, da de så kan smitte de andre børn og personalet og dermed skabe problemer for mange andre familier.

Sundhedsstyrelsen har udarbejdet en række retningslinjer for, hvornår et barn er raskt nok til at komme i institution igen, samt hvilke forholdsregler man skal tage ved smitsomme sygdomme. Vi ridser de vigtigste ting op her så vi alle følger de samme retningslinjer og undgår tvivl: [Smitsomme sygdomme hos børn og unge | Borger | Sundhedsstyrelsen](https://www.sst.dk/da/Borger/Sygdomme-og-lidelser/Smitsomme-sygdomme-hos-boern-og-unge) (https://www.sst.dk/da/Borger/Sygdomme-og-lidelser/Smitsomme-sygdomme-hos-boern-og-unge)

**Feber:**

Et barn med feber, dvs. over 38 gr. C må ikke komme i Lillemyr. Barnet skal være feberfrit mindst et helt døgn inden han/hun kan komme. Dvs. er der feber om aftenen, holdes barnet hjemme næste dag.

**Forkølelse:**

Er det en mild forkølelse med lidt snot og uden påvirkning af almentilstanden, må barnet gerne komme i Lillemyr. En kraftig forkølelse med påvirkning af almentilstanden betyder, at barnet må blive hjemme.

**Influenza:**

Barnet må ikke komme i Lillemyr. Barnet skal være feberfrit i 24 timer, inden han/hun kan komme tilbage.

**Øjenbetændelse/Halsbetændelse:**

Barnet må ikke komme i Lillemyr. Når barnet er i behandling for betændelsen i 48 timer må barnet komme.

**Sår/bylder/skoldkopper:**

Når der er tørre skorpe på sårene må barnet komme igen. Der må ikke være væskende bylder.

**Diarre, tynd mave og opkast:**

Barnet må ikke komme i Lillemyr før barnet igen har normal afføring og ikke kaster op i 48 timer.

Dårlig mave og opkast kan smitte op til 48 timer, så derfor skal der gå 48 timer før man kommer igen.

**Vorter/Orm/Svamp:**

Behandles, men må komme i Lillemyr under hele perioden

**Lus:**

Når der er lus i Lillemyr er det vigtigt at ALLE tjekker deres børn, ved kæmning og kur hvis lus er fundet. Dette annonceres på tavlen af personalet. Personalet kan kontrollere dagen efter lus er konstanteret, om behandling er påbegyndt.

Det er bestemt ingen skam at have lus. Men det er en skam, hvis der ikke bliver gjort noget ved det.

HUSK GOD HÅNDHYGIEJNE! Vask Jeres hænder ved ankomst og afgang fra Lillemyr for på den måde at reducere smitte.

**24: Ferie**

Når barnet holder ferie, vil børnehaven gerne vide det på forhånd. Børnehaven stiller ikke krav om, at børnene skal holde et bestemt antal ugers ferie, men I skal huske, at det er ligeså hårdt arbejde for barnet at være i børnehaven, som det er for jer at være på arbejde. Barnet har brug for ferie fra børnehaven.

Ifm. skoleferierne beder vi jer om at krydse af om jeres barn kommer i Lillemyr, eller om i holder fri/ferie. Dette gør vi fordi vi så kan spare nogle personaler på vagtplanen. Dette er ofte en afkrydsningsseddel som er på tavlen

**25: Samtykke til kørsel med privatbiler**

Når I starter i børnehaven vil I få udleveret en erklæring om samtykke til kørsel. Hvis I underskriver samtykkeerklæringen kan personalet køre med jeres barn, hvis de f.eks. skal til stranden eller på besøg. Det er en stor tillid man udviser personalet, og det bruges naturligvis med omtanke. Alle børn fastspændes og placeres på godkendte siddepuder eller i autostole.

**26: Parkering – færdsel på p-plads**

Når I afleverer/henter barn i børnehaven, vær venligst opmærksom på, at der indimellem kommer mange biler, mens du er inde i børnehaven. Alle skal gerne kunne være på p-pladsen. Lad ikke bilen stå i tomgang. Kør langsomt. Se dig rigtig godt for, da der kan være et andet barn på vej ind i Lillemyr

**27: Telefonliste**

Vi må som børnehave ikke have en frit tilgængelig telefonliste på de andre forældre, pga GDPR lovgivningen. Ønsker du nr på andre forældre, til en legeaftale mm, kan du spørge i børnehaven, som kan give forespørgslen videre, eller du kan hænge en seddel på det pågældende barns kasse.

**28: Vaccination**

Det er et krav, at alle børn og personalet i Lillemyr er vaccinerede af hensyn til de mindste børn, som ikke altid har haft mulighed for at blive vaccineret endnu. I forbindelse med indmeldelse efter 1/9 2017 udfyldes der derfor en tro og love-erklæring på, at barnet følger det danske vaccinationsprogram.

**Vi glæder os til at modtage jer i Lillemyr.**

**Med venlig hilsen**

Lillemyrs bestyrelse og personale